Решение на Съда (осми състав) от 30 април 2025 г. (преюдициално запитване от Juzgado de Primera Instancia no 8 de Donostia — San Sebastián — Испания) — FG/Caja Rural de Navarra SCC
(Дело C-699/231, Caja Rural de Navarra)
(Преюдициално запитване — Защита на потребителите — Директива 93/13/ЕИО — Членове 3—5 — Неравноправни клаузи в потребителските договори — Договори за ипотечен кредит — Клауза относно комисиона за обработка на кредита — Искане за отмяна на тази клауза — Преценка на неравноправния характер на договорните клаузи — Ясен и разбираем характер на клаузите)
Език на производството: испански
Запитваща юрисдикция
Juzgado de Primera Instancia no 8 de Donostia — San Sebastián
Страни в главното производство
Ищец: FG
Ответник: Caja Rural de Navarra SCC
Диспозитив
Член 5 от Директива 93/13/ЕИО на Съвета от 5 април 1993 година относно неравноправните клаузи в потребителските договори,
трябва да се тълкува в смисъл, че
допуска национална съдебна практика, която — с оглед на национална правна уредба, която предвижда, че комисионата за обработка на ипотечен кредит е възнаграждение за услугите, свързани с проучването, одобряването или разглеждането на искането за заем или ипотечен кредит, или за други подобни услуги — приема, че клаузата, с която се възлага на потребителя такава комисиона, отговаря на изискването за прозрачност, произтичащо от член 5, без тази клауза да уточнява подробно всички услуги, предоставяни като насрещна престация за тази комисиона при съобщаването на предложения лихвен процент, да посочва почасова ставка и без банковата институция да представя на потребителя подробни фактури, от които да е видна разбивката на посочените услуги, както и свързаните с тях данъци, при условие че същият получи възможност да оцени икономическите последици, които произтичат от това за него, да разбере естеството на услугите, предоставяни като насрещна престация на предвидените в посочената клауза разходи, и да провери дали не е налице припокриване на различните такси, предвидени в договора, или на услугите, за които същите се заплащат.
Членове 3—5 от Директива 93/13
трябва да се тълкуват в смисъл, че
допускат цената на услугите, обхванати от договорна клауза, която предвижда комисиона за обработка, определена в националната правна уредба като възнаграждение за услугите, свързани с проучването, одобряването или разглеждането на искането за заем или ипотечен кредит, или за други подобни услуги, да бъде изразена под формата на процент, приложен към размера на отпуснатия кредит, при условие че потребителят получи възможност да оцени икономическите последици, които произтичат от тази клауза за него, да разбере естеството на услугите, предоставяни като насрещна престация на предвидените в посочената клауза разходи, и да провери дали не е налице припокриване на различните такси, предвидени в договора. В този случай подобна клауза не може да създаде в ущърб на потребителя значителна неравнопоставеност между произтичащите от договора права и задължения на страните.
Член 3 и член 4, параграф 1 от Директива 93/13
трябва да се тълкуват в смисъл, че
допускат национална съдебна практика, която счита, че договорна клауза, предвиждаща в съответствие с националната правна уредба плащането от потребителя на комисиона за обработка, която е възнаграждение за услугите, свързани с проучването, одобряването или индивидуалното разглеждане на искането за заем или ипотечен кредит, може да не създава във вреда на потребителя значителна неравнопоставеност между произтичащите от договора права и задължения на страните, при това без доставчикът да е длъжен да уточнява подробно естеството на услугите, за които се заплаща тази комисиона, нито разходите за всяка от тях, при условие че евентуалното наличие на подобна неравнопоставеност може да бъде предмет на ефективен контрол от страна на компетентния съд в съответствие с изведените от практиката на Съда критерии, ако е необходимо, като се съпоставят размерът на комисионата за обработка, възложена на кредитополучателя, и средният размер на комисионите за обработка, определени за неотдавнашен период.
____________
1 ОВ C, C/2024/3295.